**Kursus i kvalitetssikring, informationsteknologi og lovgivning i klinisk mikrobiologi *(3 dage)***

Kurset i kvalitetsudvikling, informationsteknologi og lovgivning i klinisk mikrobiologi er et teoretisk kursus bestående af forelæsninger og diskussionstimer med udgangspunkt i kursisternes opgørelse af data fra egne afdelinger.

Kurset bibringer kursisterne en indsigt i principperne for kvalitetssikring, der sætter dem i stand til at deltage aktivt i kvalitetsudviklingen i den klinisk mikrobiologiske afdeling. Kursisterne får kendskab til de principper indenfor elektronisk kommunikation, der berører elektronisk rekvirering og svarafgivelse for prøver til det mikrobiologiske laboratorium. Endvidere erhverver kursisterne kendskab til lovgivning, der er relevant for den kliniske mikrobiolog og som regulerer arbejdet i det klinisk mikrobiologiske laboratorium.

Efter kurset forventes kursisterne at kunne:

* kende principperne for akkreditering/certificering og de relevante standarder og hvilke områder de beskriver\*
* kunne anvende principper for kvalitetskontrol og kvalitetssikring og de hermed forbundne statistiske begreber og analyser
* kende principperne for elektronisk rekvisition og svar indenfor klinisk mikrobiologi, herunder gældende standarder og klassifikationstabeller (kodesystemer)
* kunne anvende laboratorieinformationssystemer og udveksle personhenførbare oplysninger i overensstemmelse med gældende lovgivning
* kende til principperne i, hvordan laboratorieinformationssystemer anvendes til overvågning af infektionssygdomme
* kunne arbejde indenfor rammerne af den lovgivning, der regulerer arbejdet i et klinisk mikrobiologisk laboratorium og er relevant for arbejdet som klinisk mikrobiolog\*\*
* kunne anvende interne kontrolprøver og kvalitetssikringstiltag og evaluere resultaterne heraf
* kunne arbejde med eksterne kontrolprøver og kvalitetssikring og evaluere resultaterne heraf.

\*Eksempler på relevante standarder:

Den danske Kvalitetsmodel, Den danske Hygiejnestandard, ISO 15189.

\*\* Eksempler på relevant lovgivning:

Sundhedsloven, Lov om behandling af personoplysninger, Bekendtgørelser om

anmeldelsespligtige infektioner, Karantænelovgivning, Regler om transport af infektiøst

materiale, Regler om håndtering af infektiøst materiale i laboratorier, Direktiv om in-vitro

diagnostika, Lov om Biobanker.